Zezì k'achı̨ dǫ ts'ǫ̀ hadı,
“Dıı nèk'e dǫ hazǫǫ̀ gıgha dzęh nı̨ı̨dı̨ı̨ aht'e.
Amìı sexè at'ı̨ı̨ sìı wexè togoòtł'ò ha-le,
dzęh wet'à ts'eedaa wexè hòɂǫ hǫt'e,”
gòhdı.
Eyıt'à Pharısee gı̨ı̨lı̨ı̨ sìı Zezì ts'ǫ̀ hagedı,
“T'asìı deè aht'e nìı̨dı t'à edeghǫ goı̨deè aı̨dı.
Edegha goı̨dee sìı ıtà nıìle,”
gıìhdı.
Zezì gots'ǫ̀ hadı,
“Sı̨ edegha gohde kò,
dàehsı̨ı̨ sìı ıtà hǫt'e,
edı̨į̀ gots'ǫ aht'ı̨ eyıts'ǫ edı̨į̀ ts'ǫ̀ ahde ha wek'èehsǫ t'à.
Hanìkò naxı̨ sìı edı̨į̀ gots'ǫ aht'ı̨ eyıts'ǫ edı̨į̀ ts'ǫ̀ ahde ha sìı wek'èahsǫ nıìle.
Naxı̨ sìı dǫ nàowoò k'ę̀ę̀ dǫ gısınìyaahtı hǫt'e,
hanìkò sı̨ sìı dǫ wı̨ı̨zìı wesınìyahtı nıìle.
Hanìkò t'asìı wesınìyahtı nı̨dè sı̨ zǫ aht'ı̨ nıìle t'à,
dànì weghǫ nànıhwhoo sìı ehkw'ı hǫt'e.
Setà jǫ ts'ǫ̀ sı̨ı̨hɂàa sìı sexè at'ı̨ hǫt'e.
Moses wenàowoò dıı hanì dek'eèhtł'è hǫt'e,
‘dǫ nàke gıdaà dàgòjàa sìı ghǫ ełèht'eè xàyagı̨ı̨htı nı̨dè gıgodıì ıtà hǫt'e’ dek'eèhtł'è.
Sı̨ sìı edegha gohde hǫt'e,
eyıts'ǫ Setà sı̨ı̨hɂàa sìı segha gode hǫt'e,”
Zezì gòhdı.
Eyıt'à dageehke,
“Edı̨į̀ netà wheda?”
gıìhdı.
Zezì gots'ǫ̀ hadı,
“Sek'èahsǫ nıìle eyıts'ǫ Setà sı wek'èahsǫ nıìle.
Sek'èahsǫ nı̨dè Setà sı wek'èahsǫ ha ı̨lè,”
gòhdı.
Zezì hadıì gots'ǫ̀ goı̨de ekò Nǫ̀htsı̨kǫ̀-gocho gà dǫ hoghàgoehtǫ ı̨lè.
Sǫǫ̀mba nègelee k'è gà nıwà-lea wheda ı̨lè,
hanìkò ı̨łaà wegha nèhòkw'ı-le t'à dǫ wı̨ı̨zìı dayaachì-le.
K'achı̨ Zezì gots'ǫ̀ hadı,
“T'asį̀ı̨ ahde ha eyıts'ǫ sekak'eaht'į̀ ha.
Hanìkò naxıhołı̨į̀ xè ełaahde ha hǫt'e.
Edı̨į̀ ts'ǫ̀ aht'ı̨ı̨ sìı ekǫ aahde ha dìì,”
Zezì gòhdı.
Hadı t'à Israel got'ı̨į̀ gha k'aodèe dałegeehke,
“ ‘Edı̨į̀ ts'ǫ̀ aht'ı̨ı̨ sìı ekǫ aahde ha dìì,’
hadı t'à,
ełaàdìwı ha nì-ghǫ adı?”
gedı.
Hanìkò Zezì gots'ǫ̀ hadı,
“Naxı̨ sìı ı̨zhıì gots'ǫ aaht'e,
sı̨ sìı ı̨dòo gots'ǫ aht'e.
Naxı̨ sìı dıı nèk'e gots'ǫ aaht'ı̨,
sı̨ sìı dıı nèk'e gots'ǫ aht'ı̨ nıìle.
Naxıhołı̨į̀ xè ełaahde ha naxèehsı̨ ı̨lè.
Amìı aht'e naxèehsı̨ı̨ sìı naxıgha ehkw'ı aehsı̨-le nı̨dè naxıhołı̨į̀ xè ełaahde ha hǫt'e,”
Zezì gòhdı.
“Amìı anet'e?”
gıìhdı.
“Amìı aht'ee sìı hòt'a edeghǫ goıhde ı̨lè.
T'asìı łǫ ghǫ naxısınìyahtı ha dìì-le,
hanìkò amìı sı̨ı̨hɂàa sìı weyatıì ehkw'ı hǫt'e.
Dàsèhdıı sìı dǫ hazǫǫ̀ ts'ǫ̀ haehsı̨ hǫt'e,”
Zezì gòhdı.
Edetà ghǫ gots'ǫ̀ godeè-adıı sìı gınıedì-le.
Eyıt'à Zezì gots'ǫ̀ hadı,
“Dǫ-wet'àaɂàa-deè ı̨dòo dexewıìtsò awèahłà nı̨dè,
amìı aht'e naxèehsı̨ı̨ sìı k'ǫǫ̀t'a wek'èahsǫ ha.
Sı̨ sedahxà t'asìı ghàlaehda nıìle,
Setà ayìı hoghàseèhtǫǫ sìı eyı zǫ t'à gohde hǫt'e.
Amìı sı̨ı̨hɂàa sìı t'aats'ǫǫ̀ wınì k'ę̀ę̀ eghàlaehda t'à,
sexè at'ı̨ hǫt'e eyıts'ǫ sets'ǫǫ̀ ajà nıìle,”
Zezì hadıì dǫ ts'ǫ̀ goı̨de.
Zezì hadıì gode t'à dǫ łǫ ehkw'ı adı gı̨ı̨hwhǫǫ̀ agejà.